— Паколькі насельніцтва рассялілася па тэрыторыі рэспублікі пасля катастрофы, адсачыць рост раку шчытападобнай залозы ў тых, хто атрымаў дозу радыяцыі, таксама складана. Што датычыцца малых доз радыяцыі, дык яны калі і аказваюць уздзеянне на рост анкалагічных хвароб, то настолькі нязначнае, што размова ідзе пра некалькі працэнтаў. Цяпер шмат людзей жыве на забруджаных тэрыторыях, многія вярнуліся, асабліва сталага ўзросту. У іх няма злаякасных новаўтварэнняў, насуперак таму, як прагназавалася і чакалася. Я раіў бы звярнуць увагу на тыя фактары, якія псуюць здароўе значна больш. Але нашы людзі так устроены, што горш за ўсё пераносяць... здаровы лад жыцця. Кінуць курыць імкнуцца нямногія, бо тут трэба прыкладаць намаганні. А між іншым, кінуўшы курыць, мы б пазбеглі 90 % раку лёгкага, 80 % раку мачавога пузыра і пэўнага працэнта раку іншых лакалізацый.